Nu får Aiways U5 endelig hurtigere opladning

Da Aiways U5 kom til landet sidste år, var der tre ting, der var imod den. Manglende krog, en middelmådig NCAP-test og ufattelig langsom en-faset opladning. Det tog simpelthen nærmest et døgn at oplade bilen fra 0-100 procent.

Nu har kineserne gjort noget ved det. Allerede i september sidste år blev bilen godkendt til træk på op til 1.500 kilo. Nu meddeler Aiways at bilen kan bestilles med en tre-faset lader. Det betyder, at den kan lades op i samme tempo som andre nyere elbiler, nemlig med 11 kW AC i hjemmeladeren.

Aiways U5 kan fortsat hurtiglade med en effekt på op til 90 kW ved hurtigladere.

De første udgaver med tre-faset lader ventes til Danmark til efteråret. Prisen for en U5 Premium med tre-faset lader er 349.990 kroner. Aiways fortsætter med at sælge biler med ét faset lader til gammel pris i en begrænset periode.

Samtidig med opgraderingen af laderen på bilen introducerer Aiways en ny farve til bilen, Graphite Grey. Den kan ses på billedet øverst i artiklen.

Netop ladeeefekten var en af de ting, der virkelig trak ned i vores anmeldelse af Aiways U5 fra sidste år. Den kan du se eller gense videoanmeldelsen her:

Så mangler Aiways sådan set bare at få rettet op på en enkelt ting, nemlig Euro NCAP-scoren, der er på middelmådige tre stjerner.

Nu får Aiways U5 endelig hurtigere opladning